# Mineria urbana

La mineria urbana o mineria d'abocadors és el procés d'explotació de residus per extreure'n primeres matèries o energia. En reutilitzar els materials ja extrets, es pot limitar l'explotació de noves mines verges i la destrucció del medi ambient que impliquen. Per certes primeres matèries i sobretot per a terres rares podria esdevenir la principal font de proveïment. El terme va ser encunyat pel catedràtic Hideo Nanjyo de la Universitat de Tohoku al Japó en la dècada de 1980. Per una inèrcia i resistència al canvi, quantitats de minerals crítics es perden al medi ambient per falta de polítiques i una indústria que prefereix obrir noves mines.
Al peu de l'escala del reciclatge es troben sovint treballadors informals, que recullen ferralla sense tenir un estatut regular i dels quals el treball és subvalorat.

## Exemples

Una tona de residus electrònics (RAEE) de telèfons mòbils conté una mitjana de 300 grams d'or. Pot semblar poc, però la World Gold Council (associació mundial de l'or) classifica les mines subterrànies tradicionals com d'alta qualitat quan la ganga conté entre vuit i deu grams d'or per tona. No hi ha cap mina que atenyi el grau de les deixalles electròniques. La mina Fire Creek Mine a Battle Mountain a l'estat de Nevada dels Estats Units, considerada la millor del món, ateny uns mers 44,1 grams d'or per tona de ganga, o sigui, el 0,000044%.
Una altra font són les aigües residuals. Sense tractar, el seu alt contingut en fòsfor contribueix a l'eutrofització de les aigües de superfície, tot i que el fòsfor, d'altra banda, és un material crític. Es desenvolupen processos tecnològics per extraure la matèria orgànica de l'aigua residual amb menys costos i convertir-la en biogàs, recuperar el fòsfor com a fertilitzant i obtenir aigua apta per a l’agricultura o per a usos industrials.
L'aire de l'ambient i encara més les emissions amb concentracions altes de CO₂ de les indústries que cremen combustibles fòssils poden ser una font de primeres matèries per a la indústria química, com per exemple per extreure'n el carboni.

## Referències

* ↑ «Les noves mines ja no estan sota el terra». La Vanguardia, 24-01-2020 [Consulta: 17 juliol 2021].
* ↑ «mineria d'abocadors». A: Diccionari de gestió ambiental. 2a ed.. Barcelona: TERMCAT, Centre de Terminologia, 2017 (Diccionaris en Línia).
* ↑ Grau, Xavier «L’or és a les escombraries». Ara, 22-03-2015.
* ↑ «Terraferida alerta d’un nou 'boom' de pedreres dins espais protegits». dBalears, 25-06-2020.
* ↑ «7 reasons why urban mining is overtaking classical mining» (en anglès). Recupel, s.d. Arxivat de l'original el 2021-07-19. [Consulta: 17 juliol 2021].
* ↑ Nakamura & Halada, 2014.
* ↑ Bassa Tomàs, Lluís. «Joám Evans: ‘Minerals crítics s’estan dissipant al medi ambient per falta de polítiques que ho impedeixin, i s’utilitzen per justificar l’obertura de noves mines’». Sostenible. Diputació de Barcelona, 15-05-2022. [Consulta: 9 març 2023].
* ↑ Poblet, Montse. «Reciclar els metalls de mòbils i bateries evitaria obrir més mines». Catalunya Ràdio. CCMA, 16-02-2022. [Consulta: 9 març 2023].
* ↑ Alonso, Marta «Recicladores informals: indispensables però invisibles». Directe, 01-03-2021 [Consulta: 9 març 2023].
* ↑ «Mineria urbana: una sostenibilitat precària». Onze, 26-02-2023. [Consulta: 9 març 2023].
* ↑ Wilson, Sandra «The New Goldrush» (en anglès). Metalsmith Magazine, Volum 40, 3, 2021, pàg. 41.
* 1 2 «Projecte water-mining, innovació sostenible per garantir l'accés a l'aigua potable i al sanejament». Universitat Autònoma de Barcelona – Institut de Ciència i Tecnologia Ambientals (ICTA-UAB), 13-07-2021. [Consulta: 17 juliol 2021].
* ↑ Gabrielli, Paolo; Gazzani, Matteo; Mazzotti, Marco «The Role of Carbon Capture and Utilization, Carbon Capture and Storage, and Biomass to Enable a Net-Zero-CO₂ Emissions Chemical Industry» (en anglès). Industrial & Engineering Chemistry Research, 59, 15, 15-04-2020, pàg. 7033–7045. DOI: 10.1021/acs.iecr.9b06579. ISSN: 0888-5885.

## Bibliografia

* Belzunces, Marc «Hi ha prou minerals per a la transició energètica?». VilaWeb, 25-08-2021.
* Nakamura, Takashi. «How to recover minor rare metals from e-scrap». A: Rare metal technology 2015 (en anglès). Cham (Suïssa): Minerals, Metals & Materials Society (TMS) & Springer, 2016. ISBN 978-3-319-48188-3.
* Nakamura, Takashi; Halada, Kohmei. Urban mining systems, 2014. ISBN 978-4-431-55075-4.
* Puig i Ventosa, Ignasi; Calaf i Forn, Maria; Jofra i Sora, Marta. Minería urbana: extracción de recursos de los vertederos (en castellà). Barcelona: Fundació Mapfre, 2011, p. 39.

## Enllaços externs

* «Federación Española de la Recuperación y el Reciclaje» (en castellà).
* «Water Mining» (en anglès). EU Horizon 2020 Research and Innovation, 2020. [Consulta: 17 juliol 2021].